10. การควบคุมภายใน

คณะกรรมการได้ตระหนักถึงความจำเป็น และให้ความสำคัญต่อระบบการควบคุมภายใน
เนื่องจากคณะกรรมการมีความรับผิดชอบที่ต้องดำเนินธุรกิจให้เกิดประโยชน์สูงสุดต่อผู้ถือหุ้น
ดังนั้นการมีระบบการควบคุมภายในที่เหมาะสมเพียงพอ
และมีความเป็นปัจจุบันสอดคล้องกับสภาพการดำเนินธุรกิจภายใต้การแข่งขันที่ทวีความรุนแรงและสภาพที่เปลี่ยนแปลง
ซึ่งทำให้คณะกรรมการมั่นใจว่าจะสามารถนำพาบริษัทไปสู่เป้าหมายของบริษัทได้

คณะกรรมการได้มีการกำหนดเป้าหมาย เพื่อใช้ปฏิบัติตามแนวทางการกำกับดูแลกิจการที่ดี
นอกจากนี้คณะกรรมการและฝ่ายบริหารได้จัดให้มีระบบการควบคุมภายในที่เหมาะสมและมีประสิทธิภาพเพียงพอ
ต่อการป้องกันและบริหารความเสี่ยงที่สำคัญภายใต้สภาวะแวดล้อมในการดำเนินธุรกิจที่มีการเปลี่ยนแปลงอยู่ตลอดเวลา

คณะกรรมการได้มอบหมายให้คณะกรรมการตรวจสอบ ซึ่งประกอบด้วยผู้ทรงคุณวุฒิอิสระจำนวน 3
ท่าน ทำหน้าที่พิจารณาความเหมาะสม
และเพียงพอของระบบการควบคุมภายในโดยรายงานตรงต่อคณะกรรมการบริษัท
โดยมีแผนกตรวจสอบภายในทำหน้าที่รายงานการตรวจสอบภายใน
ประเมินความเหมาะสมและเพียงพอของระบบการควบคุมภายใน

คณะกรรมการตรวจสอบจะร่วมประชุมกับผู้สอบบัญชีอย่างน้อยปีละครั้ง
เพื่อสอบถามถึงประเด็นสำคัญที่เกี่ยวข้องกับระบบงานที่สำคัญ
และการควบคุมภายในอันนำมาประเมินถึงความเหมาะสมและเพียงพอของระบบการควบคุมภายใน
ได้มีการรายงานผลการดำเนินงานในการประชุมคณะกรรมการทุกครั้ง
และเมื่อมีประเด็นปัญหาหรือข้อเสนอแนะในอันที่จะพัฒนาระบบการควบคุมภายในให้เหมาะสมมากขึ้น
ก็จะนำเสนอในรายงานต่อคณะกรรมการบริษัทพร้อมทั้งมีการติดตามผลอย่างต่อเนื่อง

นอกจากนี้
คณะกรรมการตรวจสอบยังได้ให้ความเห็นชอบแก่ฝ่ายบริหารในการจัดทำแผนบริหารความเสี่ยงก่อนนำเสนอต่อคณะกรรมการบริษัทเพื่ออนุมัติต่อไป
และให้ความสำคัญกับแผนบริหารความเสี่ยง เนื่องจากการบริหาร
ความเสี่ยงเป็นเครื่องมือในการบริหารจัดการที่มีคุณค่า และเป็นส่วนสำคัญในการกำกับดูแลกิจการที่ดี
จัดให้มีการรายงานเกี่ยวกับการบริหารความเสี่ยงในรายงานตรวจสอบภายในเป็นประจำทุกเดือน

รายงานของคณะกรรมการตรวจสอบ

คณะกรรมการตรวจสอบ บริษัท เอเชียน มารีน เซอร์วิสส์ จำกัด (มหาชน)
ประกอบด้วยกรรมการอิสระจำนวน 3 ท่าน ได้รับการแต่งตั้งจากคณะกรรมการบริษัท
เป็นผู้ทรงคุณวุฒิด้านการเงิน การบริหารองค์กร และกฎหมาย ได้ผ่านการอบรมหลักสูตร Director
Certification Program ของสมาคมส่งเสริมสถาบันกรรมการบริษัทไทย
โดยแต่ละท่านไม่ได้เป็นเจ้าหนี้หรือผู้บริหารของบริษัท มีรายนามดังต่อไปนี้

1. นางวรรณพร วีรวรรณ ประธานกรรมการตรวจสอบ

2. นายศรีภูมิ ศุขเนตร กรรมการตรวจสอบ

3. นายบำรุง จินดา กรรมการตรวจสอบ

คณะกรรมการตรวจสอบปฏิบัติหน้าที่กำกับดูแลกิจการ
ตามที่กำหนดในกฎบัตรของคณะกรรมการตรวจสอบ
และตามแนวทางการปฏิบัติที่ดีของตลาดหลักทรัพย์แห่งประเทศไทย

คณะกรรมการตรวจสอบ ได้มีการประชุมเป็นทางการ รวม 4 ครั้ง โดยได้เชิญผู้บริหาร
ผู้ตรวจสอบภายใน และผู้สอบบัญชีเข้าร่วมประชุมเมื่อมีวาระที่เกี่ยวข้อง
การปฏิบัติงานของคณะกรรมการตรวจสอบได้ครอบคลุมเรื่องที่มีสาระสำคัญดังต่อไปนี้

1. สอบทานงบการเงินรายไตรมาส และงบการเงินประจำปี 2550
เพื่อให้มั่นใจในรายงานทางการเงินของบริษัท และบริษัทย่อยว่าได้จัดทำขึ้นถูกต้องตามที่ควร
มีการเปิดเผยข้อมูลอย่างเพียงพอ ครบถ้วน และเชื่อถือได้
โดยเป็นไปตามมาตรฐานการบัญชีที่รับรองทั่วไป ตลอดจนได้สอบทานรายการที่เกี่ยวโยงกัน
เพื่อให้มั่นใจว่า ได้ดำเนินการตามปกติธุรกิจ
และภายใต้หลักเกณฑ์ที่ตลาดหลักทรัพย์แห่งประเทศไทยกำหนดไว้

2. ได้จัดประชุมร่วมกับผู้สอบบัญชีอิสระ เพื่อรับทราบผลการดำเนินงาน
ประเด็นหรือข้อจำกัดที่เกิดขึ้นระหว่างตรวจสอบ ปรึกษาเกี่ยวกับระบบการควบคุมภายใน
ระบบการบัญชี พิจารณาผลงานและรายงานของผู้สอบบัญชี

3. ได้พิจารณาคัดเลือกผู้สอบบัญชีและกำหนดค่าตอบแทน
และเสนอต่อคณะกรรมการบริษัทเพื่อพิจารณาและลงมติเห็นชอบก่อนที่จะนำเสนอต่อผู้ถือหุ้นเพื่อขออนุมัติในที่ประชุมผู้ถือหุ้นต่อไป

4. งานด้านการตรวจสอบภายใน
เพื่อให้การปฏิบัติงานตรวจสอบภายในของบริษัทมีประสิทธิภาพมากขึ้น คณะ
กรรมการตรวจสอบได้ว่าจ้างผู้เชี่ยวชาญจากภายนอกทำหน้าที่ตรวจสอบภายใน
โดยรายงานตรงต่อคณะกรรมการตรวจสอบดังเช่นที่เคยปฏิบัติมา นอกจากนั้น
คณะกรรมการตรวจสอบได้พิจารณาแผนการตรวจสอบประจำปีและได้ขอความเห็นจากผู้สอบบัญชีอิสระอีกด้วย
ทั้งนี้เพื่อให้มั่นใจว่าแผนงานนี้ครบถ้วนรัดกุมดีแล้ว
คณะกรรมการตรวจสอบได้รับรายงานผลการตรวจสอบภายในตลอดจนรับทราบผลของการติดตามการแก้ไขเป็นประจำทุกเดือน
ซึ่งในบางกรณีคณะกรรมการจะให้คำแนะนำในเรื่องสำคัญๆที่มีผลต่อประสิทธิภาพการจัดการ
การบริหารความเสี่ยง การบริหารการจัดเก็บหนี้ การบริหารเงินทุนและงบประมาณอีกด้วย

5. งานด้านการบริหารความเสี่ยง
คณะกรรมการตรวจสอบได้สอบทานแผนบริหารความเสี่ยงประจำปีที่ฝ่ายจัดการได้นำเสนอ
ให้คำแนะนำแก่ฝ่ายจัดการ
รับทราบผลและประเมินการบริหารความเสี่ยงตามรายงานที่ฝ่ายจัดการจัดทำขึ้นทุกไตรมาส
ซึ่งได้บันทึกไว้ในรายงานการประชุมโดยสม่ำเสมอ

6.
คณะกรรมการตรวจสอบได้สอบทานกฎบัตรของคณะกรรมการตรวจสอบและนำเสนอต่อคณะกรรมการบริษัท
โดยได้รับการอนุมัติเมื่อวันที่ 4 ธันวาคม 2550

7. คณะกรรมการตรวจสอบ ได้จัดทำรายงานการประชุมของคณะกรรมการตรวจสอบ
และนำเสนอต่อที่ประชุมคณะกรรมการบริษัทอย่างสม่ำเสมอ

สุดท้ายนี้ คณะกรรมการตรวจสอบมีความเห็นว่า รายงานทางการเงิน
ระบบและกระบวนการตรวจสอบภายในตลอดจนการบริหารความเสี่ยงของบริษัทได้มีการปฏิบัติและเป็นไปตามหลักการกำกับดูแลกิจการที่ดีเสมอมา

นางวรรณพร วีรวรรณ

ประธานกรรมการตรวจสอบ

รายงานคณะกรรมการสรรหาและกำหนดค่าตอบแทน

คณะกรรมการสรรหาและกำหนดค่าตอบแทน ได้รับการแต่งตั้งจากคณะกรรมการ
ซึ่งประกอบด้วยกรรมการจำนวน 3 ท่าน ดำรงตำแหน่งในวาระ 3 ปี โดยจะครบกำหนดในเดือน
กุมภาพันธ์ 2551
คณะกรรมการสรรหาและกำหนดค่าตอบแทนมีหน้าที่สรรหาบุคคลที่มีคุณสมบัติเหมาะสมในการดำรงตำแหน่งกรรมการบริษัท
กรรมการในคณะกรรมการชุดย่อยต่าง ๆ
ที่ได้รับมอบหมายอำนาจหน้าที่และความรับผิดชอบโดยตรงจากคณะกรรมการบริษัท
และผู้บริหารระดับสูงตั้งแต่กรรมการผู้จัดการ
รวมทั้งทำหน้าที่กำหนดค่าตอบแทนของกรรมการบริษัทและผู้บริหารระดับสูงตั้งแต่กรรมการผู้จัดการขึ้นไปด้วย
เพื่อเสนอต่อคณะกรรมการ ในระหว่างปี 2550
คณะกรรมการสรรหาและกำหนดค่าตอบแทนได้มีการประชุมร่วมกัน 1 ครั้ง

ในการสรรหากรรมการบริษัท กรรมการในคณะกรรมการชุดย่อยต่าง ๆ
และผู้บริหารระดับสูงตั้งแต่กรรมการผู้จัดการ
คณะกรรมการสรรหาและกำหนดค่าตอบแทนได้พิจารณาโดยคำนึงถึงคุณสมบัติ ความรู้ ความสามารถ
ทักษะ ประสบการณ์ ความเชี่ยวชาญที่หลากหลาย และภาวะผู้นำ
ตลอดจนวิสัยทัศน์และทัศนะคติที่ดีต่อองค์กรอันเป็นประโยชน์ต่อการดำเนินกิจการของบริษัท
รวมทั้งยังต้องคำนึงถึงขนาด โครงสร้างและองค์ประกอบของคณะกรรมการบริษัทที่เหมาะสม
เพื่อส่งเสริมการกำกับดูแลกิจการที่ดี และให้การบริหารจัดการเป็นไปอย่างมีประสิทธิภาพ
ตลอดจนสอดคล้องกับข้อกำหนดของทางการและ
สภาพแวดล้อมที่เปลี่ยนแปลงไปสำหรับการกำหนดค่าตอบแทนของคณะกรรมการและผู้บริหารระดับสูงดังกล่าว
คณะกรรมการสรรหาและกำหนดค่าตอบแทนได้พิจารณาโดยคำนึงถึงความเหมาะสมกับภาระหน้าที่
ความรับผิดชอบที่ได้รับมอบหมาย และผลการปฏิบัติงาน รวมถึงผลประกอบการ
สภาพแวดล้อมทางธุรกิจของบริษัท
สำหรับค่าตอบแทนของกรรมการและผู้บริหารที่แสดงไว้ในหัวข้อผลประโยชน์ตอบแทนของ
คณะกรรมการและผู้บริหารปี 2550 นั้น
คณะกรรมการสรรหาและกำหนดค่าตอบแทนเห็นว่ามีความเหมาะสมแล้ว ทั้งนี้
ค่าตอบแทนดังกล่าวได้ผ่านการพิจารณาและได้รับความเห็นชอบจากคณะกรรมการบริษัทแล้ว

นายศรีภูมิ ศุขเนตร

ประธานคณะกรรมการสรรหาและกำหนดค่าตอบแทน